text: Lyn satte hus i brand i Kolding
  16 juli 2012 kl. 15.15
  Opmærksom nabo tilkaldte brandvæsen og alarmerede teenagesøn i lynramt hus i Kolding.
  En årvågen nabo forhindrede mandag formiddag, at en villa i Kolding brød i brand. Derimod brændte et anneks til villaen ud.
  Branden opstod, da et lyn slog ned i annekset.
  - Der er ingen tvivl om, at hvis det ikke var blevet opdaget, så havde ilden bredt sig til huset, fortæller indsatsleder Christina Fischer fra Kolding Brandvæsen.
  Naboen opdagede omkring klokken 10 mandag formiddag, at lynet slog ned i annekset. I første omgang var der dog ikke spor af brand.
  - Hun holdt lidt øje med det, og omkring en time senere kunne hun se, at der var røg, og tilkaldte brandvæsnet, fortæller Christina Fischer.
  Kolding Brandvæsen rykkede derefter ud med stigevogn, en tankvogn med vand og en brandsprøjte for at få slukket ilden.
  - Vi måtte bruge stigen til at pille taget af annekset, fortæller Christina Fischer.
  I annekset var der et kontor samt et værelse. Bygningen blev så skadet af ild, røg, sod og vand, at den er uanvendelig efter branden.
  Umiddelbart har der ikke været personer i fare, men teenagesønnen i huset var hjemme under branden.
  - Han havde hørt braget, men opdagede ikke branden og blev advaret af naboen, fortæller Christina Fischer.
  Ifølge indsatslederen er det forholdsvis usædvanligt, at et lynnedslag slår ned i beboelse og forårsager brand.
  - Vi undrer os en del over det, fordi der er nogle høje træer lige ved siden af. Man skulle forvente, at lynet ville slå ned i dem, fortæller Christina Fischer.
  